**FORENINGSVEDTÆGT**

§ 1. FORENINGENS NAVN, FORMÅL OG HJEMSTED.

**Stk. 1.** Foreningens navn er GRUNDEJERFORENINGEN ”LYNGØ” af 1969,

hvis areal omfatter matr. 11 ae i øst 4 bh i øst mod Strandvejen, matr. 11 bt i

vest og gx, 9 eb i syd (herefter benævnt Foreningen).

**Stk. 2.** Foreningens formål er at samle og varetage medlemmernes fælles

anliggender, rettigheder og forpligtelser. Det være sig områdets adgangsveje,

ledningsnet, vedligeholdelse og forbedringer af fælles arealer – herunder ud-

vikling af foreningen og dens geografiske område.

**Stk. 3.** Foreningens hjemsted er cvr. registreret 29 68 43 24 under Aalborg

Kommune, hvor formanden som sådan er rette procespart for alle fælles

rettigheder og forpligtelser i foreningens anliggender.

**§ 2. MEDLEMMER.**

**Stk. 1.** Forudsætningen for optagelse som medlem er de under § 1

nævnte grundejere.

**Stk. 2.** Indmeldelse sker overfor den til enhver tid siddende bestyrelse og

forelægges herefter på først kommende bestyrelsesmøde.

**Stk. 3.** Med mindre andet er fastsat, betales kontingent forud for et år ad

gangen.

**Stk. 4.** Indmeldelse kan nægtes, hvis særlige grunde taler herfor, og hvis 2/3

af bestyrelsens medlemmer stemmer for nægtelsen. Ønsker den afviste stadig

indmeldelse, skal nægtelsen prøves ved først kommende ordinære

generalforsamling.

**Stk. 5.** Udmeldelse finder sted ved skriftlig henvendelse overfor den til enhver

tid siddende formand med 3 måneders varsel. Allerede indbetalt kontingent

refunderes hverken helt eller delvis.

**§ 3. KONTINGENT**

**Stk. 1.** Generalforsamlingen fastsætter kontingentets størrelse.

**Stk. 2.** Kontingentet betales 2 gange årligt ved opkrævning af to halvdele i henholdsvis første og anden halvdel af kalenderåret. Kontingentet dækker foreningens regnskabsår for perioden 1. januar – 31. december.

**§ 4. MEDLEMMERS RETTIGHEDER OG PLIGTER**

**Stk. 1.** Medlemmerne er forpligtede til at overholde foreningens love, regler, formålsbestemmelse og adfærdskodeks.

**Stk. 2** Et medlem som har betalt sit kontingent og som ved afståelse af sit grund / sommerhus under kontingent-/regnskabsperioden har ret til at overdrage sit medlemskab til ny ejer.

1. Sælger afstår sine rettigheder og pligter fra skæringsdato at regne for afståelse af grund / sommerhus.
2. Køber indtræder i sælgeres rettigheder og pligter fra skæringsdato at regne ved anskaffelse af grund / sommerhus.

**§ 5. BESTYRELSEN**

**Stk. 1.** Bestyrelsens opgave er at varetage den daglige ledelse af foreningens drift.

**Stk. 2.** Bestyrelsen skal bestå af 5 medlemmer.

**Stk. 3.** Bestyrelsen fastsætter selv sin forretningsorden, som vil være tilgængelig over for medlemmerne.

**Stk. 4.** Medlemmer udover foreningens bestyrelse og suppleanter har som udgangspunkt ikke adgang til bestyrelsesmøderne.

1. Medlemmer gives adgang til at stille forslag til behandling på førstkommende bestyrelsesmøde. Forslag afleveres eller sendes til formanden 8 dage før mødets afholdelse.
2. Bestyrelsen kan tildele et medlem taleret i forbindelse med behandling af en specifik sag. Bestyrelsen har tavshedspligt, hvis særlige forhold taler for dette – eksempelvis personfølsomme sager.

**Stk. 6.** Bestyrelsen har beføjelse til i særlige sager at trække på ekstern bistand. Det vil være sig eksempelvis juridisk assistance.

**§ 6. ORDINÆR GENERALFORSAMLING**

**Stk. 1.** Foreningens øverste myndighed er generalforsamlingen.

**Stk. 2.** Generalforsamlingen afholdes senest i 2. kvartal.

**Stk. 3.** Indkaldelse til en generalforsamling skal foretages med et varsel på mindst 14 dage. Indkaldelsen skal indeholde dagsorden, indkomne forslag, samt meddelelse om afgående valgte bestyrelsesmedlemmer og suppleanter. Indkaldelse skal ske skriftligt med brev eller via e-mail. Det reviderede regnskab for det forløbne år, kan rekvireres hos foreningens kasserer af medlemmer, der ikke har mulighed for at modtage elektronisk mail. Herudover lægges det reviderede regnskab på foreningens hjemmeside, når indkaldelsen udsendes.

**Stk. 4.** Et hvert medlem som har betalt kontingent og kan dokumentere dette, er stemmeberettiget på generalforsamlingen (1 stemme pr. matrikel).

**Stk. 5.** Indkaldelsen skal indeholde dagsorden med minimum følgende punkter:

1. Valg af dirigent.
2. Valg af referent.
3. Godkendelse af dagsorden.
4. Bestyrelsens beretning.
5. Regnskabsaflæggelse.
6. Fastsættelse af kontingent, orientering om budget og nye tiltag.
7. Indkomne forslag.
8. Valg af bestyrelse.
9. Valg af 2 suppleanter.
10. Valg af revisor og suppleant.
11. Eventuelt.

**Valg af bestyrelse –** Bestyrelsens medlemmer vælges på generalforsamlingen for 2 år ad gangen.

1. 2 bestyrelsesmedlemmer afgår i ulige år.
2. 3 bestyrelsesmedlemmer afgår i lige år.

**Valg af 2 suppleanter –** Suppleanter til bestyrelsen vælges hvert år.

**Valg af revisor og suppleant –** revisor og suppleant vælges hvert år.

**Såvel pkt. 8, 9 og 10 giver mulighed for genvalg.**

**Stk. 6.** Generalforsamlingen ledes af en dirigent, der vælges af forsamlingen. Dirigenten må ikke være medlem af bestyrelsen.

**Skt. 7.** På generalforsamlingen aflægger bestyrelsen ved formanden beretning om foreningens virksomhed.

**Stk. 8.** Bestyrelsesmedlemmer vælges på generalforsamlingen. Efter valget konstituerer bestyrelsen sig med formand og kasserer. På generalforsamlingen vælges ligeledes revisor og suppleanter.

**Stk. 9.** Medlemmer, som ønsker at stille forslag til afstemning uden for den udsendte dagsorden, skal indsende deres forslag skriftligt enten ved anbefalet brev eller ved personlig aflevering overfor formanden mod behørigt modtagelseskvittering, således at det er denne i hænde senest 8 dage inden generalforsamlingen.

**Stk. 10.** Afstemninger skal ske skriftligt, såfremt blot et at de fremmødte medlemmer ytrer ønske herom.

**§ 7. EKSTRA ORDINÆR FORSAMLING**

**Stk. 1.** Såfremt 1/3 af foreningens medlemmer ønsker det, skal der indkaldes til ekstra ordinær generalforsamling. Dog kan bestyrelsen til enhver tid ved absolut enstemmighed begære ekstra ordinær generalforsamling.

**Stk. 2.** Det overlades til den siddende bestyrelse at udarbejde og udsende mødeindkaldelse. Bestyrelsen skal endvidere berette om årsagen til den ekstra ordinære generalforsamling.

**Stk. 3.** Den ekstra ordinære generalforsamling afholdes ligesom den ordinære generalforsamling, jfr. § 6.

**§ 8. REGNSKAB OG FORMUE.**

**Stk. 1.** Foreningens regnskabsår er fra 1. januar til 31. december.

**Stk. 2.** På hvert års ordinære generalforsamling fastsættes næste års kontingent af generalforsamlingen.

**Stk. 3.** Det påhviler kassereren at indkassere indtægter og betale de af bestyrelsen godkendte udgifter. Indtægter og udgifter føres i manuel kassebog eller anden elektronisk godkendt bogføringssystem, således at revisionen kan gennemføres på overskuelig og dokumenterbar vis. Kassereren har pligt til at opbevare foreningens regnskabsmateriale på forsvarlig vis – herunder bruger- og adgangskode til netbank. Ligeledes tilstræbes i videst mulig omfang at kravene til gældende offentlig godkendt bogførings- og regnskabslov bliver efterlevet.

**Stk. 4.** Før den ordinære generalforsamling skal den generalforsamlingsvalgte revisor have revideret regnskabet. Revision finder sted en gang årligt efter regnskabsårets afslutning.

**Stk. 5.** Uanmeldt kasseeftersyn kan finde sted, når revisor ønsker det. Dog kan uanmeldt revision foretages mindst en gang årligt. Revisor har adgang til at efterse alle regnskabsbøger og beholdninger og kan fordre enhver oplysning, som revisor finder af betydning for udførelsen af sit hverv.

**Skt. 6.** Det af generalforsamlingen vedtagne årsregnskab underskrives af bestyrelsen og påtegnes af revisor.

**Stk. 7.** Foreningen skal, bortset fra en rimelig driftskapital, ikke oparbejde nogen formue med mindre, at der på generalforsamlingen vedtages – med et flertal på 2/3 af de afgivne stemmer – at der sker henlæggelser til bestemte formål – f.eks. ekstra ordinære fornyelser, istandsættelser, krav fra offentlig myndighed etc.

* 1. Vedtagne henlæggelse indsættes på en særlig konto i pengeinstitut – benævnt GRUNDFOND.
  2. Grundfondens indestående skal bogføres under foreningens egenkapital, som en afsat henlæggelse/forpligtelse.
  3. Bestyrelsen disponerer over grundfonden til afholdelse af nødvendige ekstra ordinære udgifter, som ikke kan dækkes af de løbende fællesbidrag.
  4. Regnskab vedrørende grundfonden forelægges på hvert års ordinære generalforsamling som en del af års regnskabet.

**Stk. 8.** Foreningens midler skal være anbragt i pengeinstitut. Dog skal det være kasserer tilladt at have en kassebeholdning af en størrelse, som er nødvendigt for den daglige drift.

**Stk. 9.** Bestyrelsen kan råde over en mindre kassebeholdning til betaling af forefaldende udgifter, herunder til bestyrelsens egen administration.

**§ 9. TEGNING OG HÆFTELSE**

**Stk. 1.** Alle foreningens bindende retshandlinger kan gyldig og med retsvirkning overfor tredje mand foretages af foreningens formand – eller – i dennes frafald af næstformanden i forbindelse med 2 bestyrelsesmedlemmer. Formand og kasserer er meddelt eneprokura for så vidt angår foreningens driftskonto.

**Stk. 2.** Det påhviler ikke nogen af foreningens medlemmer at hæfte personligt for påtagede forpligtelser. Dog finder de almindelige erstatnings- og foreningsretlige principper anvendelse.

§ 10. STRIDIGHEDER

**Stk. 1** Det påhviler bestyrelsen i mindelighed at løse opståede stridigheder.

**Stk. 2.** Kan stridigheder ikke løses i mindelighed, skal disse løses ved

mægling igennem 3. mand eller advokat.

**§ 11. EKSKLUSION**

**Stk. 1.** Et medlem, som ikke respekterer nærværende vedtægter, eller beslutninger, som er vedtaget af generalforsamlingen, eller som på anden måde handler til skade for foreningen, kan af bestyrelsen ekskluderes af foreningen. Minimum 2/3 af bestyrelsens medlemmer skal stemme for eksklusionen.

**Stk. 2.** Eksklusionsbeslutningen kan appelleres til generalforsamlingen, der træffer den endelige beslutning. Stemmer minimum 2/3 af de fremmødte på generalforsamlingen for eksklusionen, står den ved magt.

**§ 12. VEDTÆGTSÆNDRINGER**

**Stk. 1.** Til ændring af nærværende vedtægter kræves vedtagelse på generalforsamlingen med minimum 2/3 af de afgivne stemmer.

**§ 13. OPLØSNING**

**Stk. 1.** Til opløsning af foreningen kræves vedtagelse på generalforsamlingen, hvor minimum 2/3 af de fremmødte aktive medlemmer stemmer for opløsning.

**Stk. 2.** Foreningens eventuelle nettoformue skal ved oplæsning udloddes til almennyttige formål, der ligger naturlig i forlængelse af foreningens formål, men som besluttes på den opløsende generalforsamling.

**Foranstående vedtægter §§1 – 13 / siderne 1 – 5 er indstillet af bestyrelsen og vedtaget på generalforsamlingen 2017.**

**Hou, den 11. juni 2017**

**………………………………………………………**

Formand Peter Johan Petersen

**............................................................................**

Kasserer – Kjeld Richter-Mikkelsen

**……………………………………………………….**

Bestyrelsesmedlem – Kim Sørensen

**………………………………………………………..**

Bestyrelsesmedlem – Kurt W. Poulsen

**………………………………………………………….**

Bestyrelsesmedlem – Ove Nicolaisen

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**